สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี พระราชทานถุงพลังใจ
นายเตชพล ฐิตยารักษ์ รองเลขาธิการมูลนิธิชัยพัฒนา เป็นผู้แทนส่งมอบถุงพลังใจพระราชทานจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เพื่อพระราชทานแก่บุคลากรทางการแพทย์ที่ปฎิบัติงานในโรงพยาบาลสนาม สังกัดกระทรวงสาธารณสุขจำนวนรวม 615 ถุง อาทิ โรงพยาบาลบุษราคัม โรงพยาบาลนิมิบุตร สถาบันบำบัดรักษาและฟื้นฟูผู้ป่วยติดยาเสพติดแห่งชาติบรมราชชนนี โรงพยาบาลวัฒนา แฟคตอรี่ สมุทรสาคร และโรงพยาบาลสนามท่าจีน สมุทรสาคร โดยมี นพ.เกียรติภูมิ วงศ์รจิต ปลัดกระทรวงสาธารณสุข เป็นผู้แทนรับมอบ การนี้ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ได้พระราชทานภาพวาดฝีพระหัตถ์ และข้อความให้กำลังใจบุคลากรทางการแพทย์ในนามมูลนิธิชัยพัฒนาและกองทุนชัยพัฒนาสู้ภัยโควิด 19ฯ ความว่า ชัยพัฒนาสนับสนุนผู้ดูแลรักษาผู้ป่วย ขอบคุณครับ/ค่ะ โดยภาพวาดฝีพระหัตถ์นี้จะพระราชทานไปพร้อมกับถุงพลังใจ เพื่อเป็นขวัญและกำลังใจ ด้วยทรงตระหนักถึงความทุ่มเทเสียสละของบุคลากรทางการแพทย์ โดยมูลนิธิชัยพัฒนาพร้อมให้การสนับสนุนในการต่อสู้กับโรคระบาดในครั้งนี้เคียงข้างกับบุคลากรทางการแพทย์ทุกคน